|  |  |  |
| --- | --- | --- |
| Valby den 26. januar 2023 |  |  |

# Pressemeddelelse

# Nye årstal: Antallet af inkassosager er vokset med 20 procent i 2022

Nye årstal fra kreditstyringsvirksomheden Intrum viser en stigning i inkassosager på 20 procent fra 2021 til 2022 hos både danske virksomheder og forbrugere. Især virksomhederne kæmper for at holde sig oven vande, mens konkurser nærmer sig.

Nye årstal fra Europas førende kreditstyringsvirksomhed, Intrum, viser en betydelig vækst i antallet af inkassosager i Danmark i det forgangne år, både hos privatforbrugere og virksomhederne. Selvom stigningen er den samme på henholdsvis forbruger- og virksomhedssiden, 20 procent, er udgangspunktet og konsekvenserne meget forskellige.

Mens udviklingen på forbrugersiden kommer fra et historisk lavt udgangspunkt, og derfor ikke er alarmerende, så ser det betydeligt værre ud for virksomhederne. Her kommer stigningen på de 20 procent nemlig oveni en lang periode med tiltagende stigninger i både antallet af inkassosager og beløbene, som går til inkasso. Niveauet er nu betydeligt højere, end det ved starten af Corona-pandemien.

* Danskerne har for størstedelen formået at tilpasse deres forbrug, og har samtidig trukket på en god privatopsparing akkumuleret under pandemien. Hos virksomhederne står man derimod i en situation, hvor man var hårdt mærket af pandemien, og nu oplever, at indkøbspriserne og lønomkostningerne vokser, mens produktivitetsvæksten er relativt lav. Samtidig har man svært ved at øge salgspriserne, fordi købekraften hos forbrugerne er nedsat, og virksomhederne har derfor svært til at tilpasse sig situationen. Det ses tydeligt i vores tal, der viser bekymrende tendenser, udtaler Chefanalytiker i Intrum Skandinavien, Morten Trasti.

Hos forbrugerne ser Intrum ikke en direkte relation mellem beløbene, som går til inkasso og inflationen, mens øgningen i beløbene til inkasso blandt virksomheder tydeligt vokser i takt med de øgede omkostninger, herunder, men ikke kun, energipriserne.

**Stigning i konkurser er uundgåeligt**

De nye årstal fra Intrum viser, at det ikke kun er i Danmark, at virksomhederne kæmper en hård kamp for overlevelse. Billedet er det samme på tværs af Skandinavien, hvor man også ser en stigning i inkassosager. Det ser heller ikke ud til, at nogle brancher går fri.

* Det er alle brancher, som kæmper med at betale regningerne lige nu, og det er bekymrende. Som udviklingen ser ud nu, er en stigning i konkurser i 2023 stort set uundgåeligt, udtaler Chefanalytiker i Intrum Skandinavien, Morten Trasti.

Bliver stigningen i konkurser en realitet, vil situationen også se markant anderledes ud for privatforbrugene. Selvom danskerne har kunne håndtere en mindre reallønnedgang og øgede leveomkostninger ved at reducere forbruget og udsætte investeringer, vil en stigning i arbejdsløsheden naturligt ændre på billedet.

* De fleste danskere med en fast løn kan klare at justere deres forbrug og tilpasse sig. Men mister en eller flere personer i husstanden jobbet, så rækker disse tilpasninger ikke langt. Hvis arbejdsløsheden stiger, vil danskernes betalingsproblemer naturligvis også ændre sig relativt hurtigt, udtaler Chefanalytiker i Intrum Skandinavien, Morten Trasti.

## **For yderligere information kontakt venligst:**

Nadia Jakobsen

+45 40710495

Nadia.jakobsen@otw.dk

## **Om Intrum**

Intrum er den førende udbyder af kreditstyringsservices med tilstedeværelse på 24 markeder i Europa. Intrum hjælper virksomheder med at vækste ved at tilbyde løsninger designet til at forbedre cashflows og langsigtet rentabilitet samt ved at tage godt hånd om deres kunder. En vigtig del af virksomhedens mission er at sikre, at privatpersoner og virksomheder får den nødvendige hjælp til at blive gældfri. Intrum har ca. 10.000 engagerede medarbejdere, som servicerer omkring 80.000 virksomheder over hele Europa. I 2021 udgjorde den samlede omsætning 17,8 milliarder SEK. Intrum har hovedkontor i Stockholm og er børsnoteret på NASDAQ OMX Stockholm. For yderligere information besøg www.intrum.com.